Obama: Marrëveshja largon hijen e paqartësisë mbi ekonominë
Zoti Obama përshëndeti marrëveshjen e Kongresit për buxhetin, borxhin
Presidenti Obama përshëndeti marrëveshjen që shtyn përkohësisht afatin e nivelit tavan të borxhit amerikan dhe rihap qeverinë federale pas 16 ditësh mbyllje të pjesshme. Zoti Obama tha se me këtë hap largohet hija e pasigurisë mbi ekonominë amerikane. Zoti Obama i bëri komentet pasi Senati miratoi projekt-ligjin me një votë të fortë dypartiake, por para se Dhoma e Përfaqësuesve ta hidhte masën ligjore në votë: Pas siglimit nga Presidenti, niveli tavan i borxhit prej 16.7 trilionë dollarësh do t’i mjaftojë vendit deri më 7 shkurt, duke përfshirë festat e fundvitit: Ditën e Falenderimeve dhe Krishtlindjet, që janë data të rëndësishme për aktivitetin e biznesit. Qeveria federale, që ka qenë pjesërisht e mbyllur që nga 1 tetori pas kërkesave të disa republikanëve që miratimi i buxhetit të kushtëzohej me anulimin e fondeve për programin e kujdesit shëndetësor, do të jetë në aktivitet të plotë deri më 15 janar. Projekt-ligji parashtron terrenin për negociata për reduktimin e deficitit. Zoti Obama tha se udhëheqësit e vendit kanë shumë punë përpara për të rifituar besimin e amerikanëve. Ai tha se është i gatshëm të punojë me ligjvënës të të dyja partive për të ndihmuar në korigjimin e problemeve fiskale për periudhën afat-gjatë. Marrëveshja dypartiake ishte rezultat i punës së udhëheqësit të shumicës demokrate në Senat Harry Reid dhe udhëheqësit të republikanëve të pakicës Mitch McConnell. Në Dhomën e Përfaqësuesve, paaftësia e kryetarit republikan John Boehner për të vënë nën kontroll fraksionin Tea Party ka vënë në pikëpyetje rolin e tij udhëheqës. Zoti Boehner tha se republikanët nuk do të hiqnin dorë nga beteja për të anuluar ligjin për kujdesin shëndetësor. Republikani Ted Cruz e mori fjalën gjatë sesionit të Senatit: Në komentet e tij, Presidenti Obama foli për përparësitë që ai tha se mund të përmbushen para fundit të vitit, përfshirë reformën në imigracion, nëse udhëheqësit bashkëpunojnë dhe e kapërcejnë peridhën e tre javëve të fundit. Kur po largohej nga konferenca për shtyp mbrëmë, Presidentit Obama iu drejtua pyetja nëse mendon se beteja politike për nivelin tavan të borxhit do të rishfaqet pas tre muajsh. “Jo!” u përgjigj Presidenti.